ທ່ານໂອບາມາ ກ່າວເຕືອນບັນດາພໍ່ ໃນວັນພໍ່ ທີ 19 ມີຖຸນາ
ປະທານາທິບໍດີ ບາຣັກ ໂອບາມາ ແນະນໍາໃຫ້ບັນດາພໍ່ທັງຫລາຍ ໃຫ້ເວລາແລະຄວາມຮັກຢ່າງບໍ່ມີເງື່ອນໄຂ ແກ່ພວກລູກໆ.
ປະທານາທິບໍດີບາຣັກໂອບາມາ ສະເຫລີມສະຫລອງທ້າຍສັບປະດາວັນພໍ່ຢູ່ໃນສະຫະລັດ ຄື ວັນອາທິດມື້ນີ້ ດ້ວຍການກ່າວເຕືອນພວກທີ່ເປັນພໍ່ທັງຫລາຍວ່າ ພວກລູກເຕົ້າຂອງເຂົາເຈົ້າ ຕ້ອງການເວລາຈາກພວກເຂົາເຈົ້າແລະຄວາມຮັກທີ່ບໍ່ເງື່ອນໄຂຫລາຍກວ່າສິ່ງອື່ນໃດ ໃນການກ່າວປາໄສປະຈໍາສັບປະດາຂອງທ່ານໄປຍັງປະຊາຊົນທົ່ວປະເທດໃນວັນເສົາວ່ານນີ້ ທ່ານໂອບາມາກ່າວວ່າ ການເຕີບໃຫຍ່ຂຶ້ນມາໂດຍບໍ່ມີພໍ່ນັ້ນ ໄດ້ຊຸກຍູ້ໃຫ້ທ່ານເຮັດວຽກໜັກ ແລະດີທີ່ສຸດໃນການລ້ຽງພວກລູກສາວ 2 ຄົນຂອງທ່ານ ຄືນາງ Malia ແລະນາງ Sasha ນັ້ນ ພໍ່ແມ່ຂອງທ່ານໂອບາມາໄດ້ແຍກກັນ ເວລາທ່ານມີອາຍຸພຽງ 2 ຂວບ ແລະກ່ອນພໍ່ຂອງທ່ານ ຈະເສຍຊີວິດໄປນັ້ນ ທ່ານໄດ້ພົບກັບເພິ່ນອີກພຽງເທື່ອດຽວ ເວລາທ່ານຍັງເປັນເດັກນ້ອຍໆ ຢູ່ ສ່ວນໃຫຍ່ແມ່ນພໍ່ຕູ້ແມ່ຕູ້ເປັນຜູ້ລ້ຽງດູທ່ານມາໃນລັດຮາວາຍ ຊຶ່ງປະທານາທິບໍດີກ່າວວ່າ ທ່ານເຄີຍຄິດຢູ່ສະເໜີວ່າ ຊີວິດຂອງທ່ານຈະເປັນໄປແນວໃດ ຖ້າຫາກທ່ານມີພໍ່ຢູ່ເຮືອນກັບ ທ່ານນັ້ນ ທ່ານໂອບາມາ ກ່າວວ່າ ທ່ານໄດ້ຮຽນຮູ້ວ່າ ພວກລູກເຕົ້າຕ້ອງການຄວາມໝັ້ນຄົງສະເໜີຕົ້ນ ສະເໝີປາຍແລະລະບຽບວິໄນຈາກພໍ່ແມ່ເພື່ອຊ່ອຍເຂົາເຈົ້າໃຫ້ສ້າງຕັ້ງຄວາມຮູ້ສຶກຮັບຜິດຊອບ ຂອງຕົນເອງ